# Sortzez Garbiaren katedrala (Tanger)

    Artikulu hau 1961ean eraikitako katedralari buruzkoa da; 1880-1881 urteetan eraikitako eliza gaitzat duena beste hau da: «Sortzez Garbiaren eliza (Tanger)»
Sortzez Garbiaren eta Espiritu Santuaren katedrala (gaztelaniaz: Catedral Espíritu Santo e Inmaculada Concepción, frantsesez: Cathédrale de l’Immaculée-Conception et du Saint-Esprit), Katedral Espainiarra ere deitua, Marokoko Tanger hirian dagoen katedral katolikoa da, Tangerreko artzapezpikuaren egoitza.

## Historia

Denbora luzez, Maroko osoko otoitz-leku katoliko bakarra Tangerreko Petit Socco plazatik gertu zegoen frantziskotar kapera izan zen, Espainiako kontsulatutik gertukoa. 1860ko hamarkadatik aurrera, Jose Maria Lertxundi misiolariak frantziskotarren presentzia garatu zuen Tangerren eta Sortzez Garbiaren eliza eraiki zuten medinan 1880-1881 urteetan.
1882an, Lerchundik jabetza erosi zuen medinatik kanpo, garai hartan oraindik landa zenean, frantziskotarren komentu handi bat ezartzeko asmoarekin. 1888an ospitale bat eraiki zuen
1891n edo 1892an, Antoni Gaudík Tanger bisitatu zuen, eta Lertxundik bultzatu zuen Saharako arkitekturan inspiratutako komentuaren diseinu original bat prestatzera. 1893ko urriaren 17an, frantziskotarren kongregazioak Gaudíren plana onartu zituen, baina gauzatu gabe geratu ziren, nahiz eta Gaudík ezaugarri batzuk berrerabili zituen Familia Santuaren tenplurako.
Espiritu Santuaren komentua 1902-1904 bitartean eraiki zen, Francisco Serra arkitekto frantziskotarren diseinu neorrenazentistaren arabera. Komentuko elizaren absidearen eraikuntza 1904an hasi zen, baina ez zen inoiz amaitu. 1938an, Marokoko bikario apostolikoak, José María Betanzos y Hormaechevarría frantziskotarrak, komentuaren ondoan eliza eraikitzeko proiektua berreskuratzeko eta Tangerreko komunitate katoliko osoarentzako katedral berria sortzeko ahaleginak hasi zituen, baina Espainiako Gerra Zibila zela eta, Espainiako gobernuak ez zion finantzaketarik eman.

## Katedrala

1940ko hamarkadaren amaierarako, egoera aldatu zen. Urte batzuk lehenago, italiar komunitateak eliza handi bat eraiki zuen antzinako Abdelhafid jauregiaren ondoan, eta frantziar komunitatea bere eliza propioa eraikitzear zegoen hiriaren alde modernoan. Espainia frankistak Tangerreko Nazioarteko Eskualdean eragina berreskuratzea zuen helburu. 1948an, Francisco Francok Tangerren katedral espainiar bat eraikitzeko proiektua onartu zuen eta Alberto Martin-Artajo Atzerri ministroaren esku utzi zuen.
Proiektu berria Luis Martínez-Feduchi Ruiz arkitektoak sortu zuen, arkitektura-teknika modernoak erabiliz eta proportzio klasikoak mantenduz. Eraikuntza 1950ean hasi zen, eta 1953ko uztailaren 4an lehen harria jartzearen ekitaldi sinbolikoa egin zen. 1961eko abenduaren 8an, Sortzez Garbiari eta Espiritu Santuari eskaini zieten.
1956 amaieran, amaitutako katedrala Tangerko artxidiozesi sortu berriaren egoitza bihurtu zen. Kanpandorrearen 45 metroko xapitela Tangerreko zerumugan nagusitzen zen, 1983an Mohammed V.aren meskita eraiki arte.

## Artea

Sortzez Garbiaren katedraleko beirateak nabarmentzen dira. Absideko hiru beira Arcadi Blasco Alacanteko artistari egotzi ohi zaizkio, eta beste batzuk José María de Labrari. Katedraleko gurutzefika eta beste irudi batzuk José Luis Sánchez Fernández eskultoreak landu zituen.

## Ehorzketak

Hogeita hamar urte baino gehiagotan Marokon misiolari izan zen Jose Maria Lertxundiren aztarnak katedralaren azpiko kriptan daude.

## Iruditegia

* Antoni Gaudík 1893an proposatutako diseinua.
* Katedralaren barnealdea.
* Absideko beirateak.
* Alboko beirateak.
* Jose Maria Lertxundiren oroimenezko plaka.

## Erreferentziak

* ↑ (Ingelesez) «Cathédrale de l’Immaculée-Conception et du Saint-Esprit» GCatholic (Noiz kontsultatua: 2025-02-21).
* 1 2 (Ingelesez) «Catedral de Tánger» Archnet (Noiz kontsultatua: 2025-02-21).
* ↑ (Frantsesez) Matringe, Gabriel. (1966). «Chrétienté et Islam au Maroc (du XVIe au XXe siècle) (suite)» Revue historique de droit français et étrange 44: 33-58. (Noiz kontsultatua: 2025-02-21).
* 1 2 3 (Ingelesez) Mas Garriga, Jordi. «San Francisco (Iberia)» Discovering Tanger 2017-06-08 (Noiz kontsultatua: 2025-02-21).
* 1 2 3 4 5 6 7 8 (Gaztelaniaz) Darias Príncipe, Alberto. (2014). «La arquitectura al servicio del poder: la Catedral de Tánger como catarsis de las frustraciones coloniales españolas» Anuario de Estudios Atlánticos 60: 765-816. ISSN 0570-4065. (Noiz kontsultatua: 2025-02-21).
* ↑ (Frantsesez) Rhoul, Faiza. «Gaudí à Tanger : Le projet qui n'a jamais vu le jour» Yabiladi 2018-05-12 (Noiz kontsultatua: 2025-02-21).
* ↑ (Gaztelaniaz) Bravo-Nieto, Antonio. (1998). «Formas y modelos de la arquitectura religiosa española en Marruecos» Boletín de Arte 19: 209. ISSN 0211-8483. (Noiz kontsultatua: 2025-02-21).
* ↑ (Gaztelaniaz) «Catedral Espíritu Santo e Inmaculada Concepción» Jubiläum der Barmherzigkeit (Noiz kontsultatua: 2025-02-21).
* ↑ (Gaztelaniaz)(Frantsesez) Gurriarán Daza, Pedro; Marín Cots, Pedro; Programa POCTEFEX; Bossio, Silvia Nélida. (2011). Aproximación a los edificios históricos y patrimoniales de Málaga, Tetuán, Nador, Tánger y Alhucemas / Un Rapprochement entre les édifices historiques et patrimoniaux de Malaga, Tétouan, Nador, Tanger et Al Hoceima. Málaga: Servicio de Programas del Ayuntamiento de Málaga (Noiz kontsultatua: 2025-02-21).
* ↑ (Gaztelaniaz) «José Lerchundi (1836-1896)» Find a Grave (Noiz kontsultatua: 2025-02-21).

## Kanpo estekak

* Datuak: Q5221275
* Multimedia: Tangier Cathedral / Q5221275